b"\n_START_ARTICLE_\nStari trg ob Kolpi\n_START_SECTION_\nZgodovina\n_START_PARAGRAPH_\nMaterialni zgodovinski viri ozna\xc4\x8dujejo, da je bil kraj naseljen \xc5\xbee v prazgodovini, ohranjeni pa so tudi rimski grobovi._NEWLINE_10. maja 1248 je bila v Starem trgu ob Kolpi ustanovljena \xc5\xbeupnija. Leta 1632 je bila posve\xc4\x8dena cerkev sv. Jo\xc5\xbeefa._NEWLINE_Krajevni praznik se praznuje 1. junija kot spomin na napad partizanskih enot]] na utrjeno italijansko postojanko leta 1942. Takrat so sodelovale slovenske partizanske \xc4\x8dete iz Bele krajine in Ko\xc4\x8devja s hrva\xc5\xa1ko enoto NOPH. Skupaj je bilo na vseh straneh 17 padlih in 18 ranjenih.\n_START_SECTION_\nGeografija\n_START_PARAGRAPH_\nPovpre\xc4\x8dna nadmorska vi\xc5\xa1ina naselja je 375 m. Naselje se je izoblikovalo na ravnem pomolu, ki se strmo dviga nad dolino Kolpe. Na severni strani je povezana z vasjo Mo\xc4\x8dile. Leta 1221 je postal sede\xc5\xbe prafare, z imenom Poljane pa se kot trg omenja \xc5\xbee leta 1421. Vseskozi je bil tr\xc5\xbeno in obrambno pomemben. Poleg osnovne \xc5\xa1ole, ki  je za\xc4\x8dela delovati 1820 leta, ima kraj tudi vrtec, dva industrijska obrata, po\xc5\xa1to, dva gostinska lokala in trgovino.\n_START_SECTION_\nKlimatolo\xc5\xa1ke zna\xc4\x8dilnosti\n_START_PARAGRAPH_\nPoljanska dolina, v kateri le\xc5\xbei naselje Stari trg ob Kolpi, je kjub temu, da ima prisojno lego, hladnej\xc5\xa1a od ni\xc5\xbeje Bele krajine, toplej\xc5\xa1e je le ju\xc5\xbeno ekspozicirano pobo\xc4\x8dje 200 m globoko vrezane doline reke Kolpe, kjer prihaja do toplotnega obrata, tako da tu uspeva celo vinska trta. Tod uspevajo tudi druge topljoljubne rastline, tako da lahko od Starega trga vzdol\xc5\xbe Kolpe spremljamo gozdove s submediteranskimi drevesnimi in grmovnimi vrstami (mali jesen, \xc4\x8drni gaber, topokrpi javor, mokovec, navadni ruj, bradavi\xc4\x8dasta trdoleska). V gozdnem rezervatu De\xc4\x8dinska stena nad vasjo De\xc4\x8dina je topljoljubni gozd \xc4\x8drnega gabra z grahorjem. _NEWLINE_Povpre\xc4\x8dna letna temperatura se v Poljanski dolini giblje od 8 do 10 \xc2\xb0C, januarska od -2 do 0 \xc2\xb0C, julijska'od 18 do 20 \xc2\xb0C. Vi\xc5\xa1ji svet je nekoliko hladnej\xc5\xa1i s povpre\xc4\x8dno letno temperaturo med 6 in 8 \xc2\xb0C. Najhladnej\xc5\xa1i je januar s povpre\xc4\x8dno temperaturo od -4 do -2 \xc2\xb0C in najtoplej\xc5\xa1i julij, ko se ogreje na 14 do 16 \xc2\xb0C._NEWLINE_Povpre\xc4\x8dna letna koli\xc4\x8dina padavin v Poljanski dolini je 1316 mm. Najsu\xc5\xa1nej\xc5\xa1a sta meseca avgust in januar, najve\xc4\x8d padavin pa pade oktobra in novembra. Zaradi Poljanske gore je koli\xc4\x8dina padavin v Poljanski dolini ve\xc4\x8dja kot v Dobli\xc4\x8dah, kjer letno pade 1260\xc2\xa0mm padavin._NEWLINE_Za Poljansko dolino so zna\xc4\x8dilne sne\xc5\xbene padavine, ki so posledica njene lege ob veliki in visoki hrva\xc5\xa1ki pregradi Gorskem Kotarju, ki se v Sloveniji nadaljuje s Sne\xc5\xbeni\xc5\xa1kim hribovjem in Ko\xc4\x8devskim Rogom. V zimi 1999/2000 je sne\xc5\xbeni maksimum zna\xc5\xa1al 75\xc2\xa0cm.  Ker je Poljanska dolina odprta proti jugu, sneg s pomo\xc4\x8djo ju\xc5\xbenega vetra skopni prej kot denimo v Dobli\xc4\x8dah, kjer predvsem v zimskem \xc4\x8dasu prihaja do toplotnega obrata.\n_START_SECTION_\nHidrolo\xc5\xa1ke zna\xc4\x8dilnosti\n_START_PARAGRAPH_\nV Poljanski dolini sta najpomembnej\xc5\xa1a vodna vira reka Kolpa in Dolski potok. 294 km dolga reka Kolpa, katere kra\xc5\xa1ka kanjonska dolina se ravno pod Poljansko dolino rahlo raz\xc5\xa1iri, ima pri vodomerni postaji Radenci II srednji letni pretok 56,2 m\xc2\xb3/s. Najni\xc5\xbeji zabele\xc5\xbeen pretok v Radencih II je imela Kolpa 31.07.1983, ko je le ta zna\xc5\xa1al 2,35 m\xc2\xb3/s. Njen maksimalni zabele\xc5\xbeen pretok, 993 m\xc2\xb3/s, so izmerili 3. decembra 1966."